wickkiey/tamil-wikipedia-markdown huggingface dataset:
# இதுலிபு ஆளுநரகம்



**இத்லிப் கவர்னரேட்** (**Idlib Governorate**) ( / ALA-LC: *Muḥāfaẓat Idlib*) சிரியாவின் 14 ஆளுநரகங்களில் (மாகாணம்) ஒன்றாகும். இது சிரியாவின் வடமேற்கில், துருக்கி எல்லையை ஒட்டியுள்ளது. இம்மாகாணத்தின் தலைநகரம் இத்லிப் ஆகும். இட்லிப் மாகாணத்தின் பரப்பளவு 5,933&nbsp;km² முதல் 6,097&nbsp;km² வரையாக கணக்கிடப்பட்டுள்ளது.சிரியாவின் உள்நாட்டுப் போருக்கு முன்னர் இம்மாகாணத்தின் மக்கள்தொகை 14,64,000 (2010) ஆக இருந்தது. 2011-இல் சிரியா கிளர்ச்சிப் படைகள் இட்லிப் மாகாணத்தை கைப்பற்றி ஆண்டது.  

## மாவட்டங்கள்

இட்லிப் மாகாணம் 5 மாவட்டங்களைக் கொண்டது. அவைகள்:  
1. அரியா மாவட்டம்
1. அரேம் மாவட்டம்
1. இதுலிபு மாவட்டம்
1. சிஸ்சுர் அசு-சுக்கூர் மாவட்டம்
1. மார்ராத் அல்-நுமான் மாவட்டம்

மாவட்டங்களை தாலுக்காக்களாக பிரிக்கப்பட்டுள்ளது.  

## சிரியா உள்நாட்டுப் போர்

செப்டம்பர் 2011 முதல் சிரியா விடுதலைப் படையினர் இதுலிபு மாகாணத்தின் அரசுப் படையினருடன் மோதலில் ஈடுபட்டு, இதுலிபு மாகாணத்தை கைப்பற்றினர்.  
2015-இல் ஹிஸ்புல்லா ஆதரவுப் படைகளுடன், சிரிய அரசுப் படைகள் இத்லிப் நகரத்தை சிரியா விடுதலைப் படைகளிடமிருந்து திரும்ப கைப்பற்றினர். மீண்டும் இதுலிபு நகரம் சிரியக் கிளர்ச்சி படைகளால் கைப்பற்றப்பட்டது. சிரியாவின் அரசுப் படைகள் கிளர்ச்சிப் படைகள் மீது வேதியல் வெடிகுண்டுகள் வீசியதாக உலக நாடுகள் குற்றம் சாட்டியது. இக்குற்றச்சாட்டை சிரிய அதிபர் மறுத்தார்.  
அக்டோபர் 2017 இறுதியில் சிரிய ஆதரவு துருக்கியப் படைகள் இட்லிப் மாகாணத்தை சிரிய கிளர்ச்சிப் படையினரிடமிருந்து கைப்பற்றியது.
# ஆர்மீனிய இராச்சியம்



**ஆர்மீனிய இராச்சியம்** (**Kingdom of Armenia** or **Kingdom of Greater Armenia**), இதனை **பெரிய ஆர்மீனியா** என்றும் ஆர்மீனியப் பேரரசு என்றும் அழைப்பர். பண்டைய அண்மை கிழக்கில் ஆர்மீனிய இராச்சியத்தில் தற்கால சிரியா, தெற்கு மற்றும் கிழக்கு துருக்கி, வடக்கு ஈராக், வடக்கு மற்றும் மேற்கு ஈரான், நடு ஆசியாவின் ஆர்மீனியா மற்றும் ஜார்ஜியா, அசர்பைஜான் பகுதிகள் இருந்தன.  

ஆர்மீனிய இராச்சியம் பண்டைய அண்மை கிழக்கில் கிமு 321 முதல் கிபி 428 முடிய விளங்கியது. இதனை மூன்று அரச வம்சத்தினர் ஆண்டனர். யேர்வந்தசத் வம்சத்தினர் கிமு 331–210 வரையும், அர்தசியாத் வம்சத்தினர் கிமு 189 முதல் கிபி 12 வரையும், அர்சசித் வம்சத்தினர் கிபி 52 முதல் 428 முடியவும் ஆண்டனர்.  

## வரலாறு
ஆர்மீனியாவை அரார்த்து இராச்சியத்தினர் (கிமு 860 –590) கைப்பற்றினர். பின்னர் கிமு 590-இல் மீடியர்கள் கைப்பற்றி ஆண்டனர். கிமு 331-இல் அகாமனிசியப் பேரரசின் ஒரு மாகாணமாக  
ஆர்மீனியா இருந்தது. ஹெலனியக் காலத்தில் கிமு 321-இல் கிரேக்க செலுகிக்கியப் பேரரசில் (கிமு 312–63) ஆர்மீனியா ஒரு மாகாணமாக விளங்கியது.  

கிமு 69-இல் உரோமைப் பேரரசு செலுக்கியப் பேரரசை வீழ்த்தி ஆர்மீனியாவைக் கைப்பற்றியது. கிபி 12 வரை ஆர்மீனியா உரோமைப் பேரரசின் கிழக்கு மாகாணங்களில் ஒன்றாக விளங்கியது.  

உரோமை-பார்த்தியப் போர்களின் (கிமு 54 – கிபி 217) போது, கிபி 52-இல் ஆர்மீனியா இராச்சியத்தின் அர்சசித் வம்சத்தினர் தங்களது முடியாட்சியை நிறுவினர்.  

உரோம-பார்த்தியப் போர்களின் போது ஆர்மீனிய இராச்சியத்தினர் கடுந்துயரம் அடைந்தனர். கிபி 114 - 118 வரை ஆர்மீனியா உரோமைப் பேரரசர் திராயான் கீழ் சிற்றரசாக விளங்கியது. பின்னர் பைசாந்தியப் பேரரசு மற்றும் சாசானியப் பேரரசு கீழ் ஆர்மீனியா சென்றது. கிபி 301-இல் ஆர்மீனியா இராச்சிய மக்கள் ஆர்மீனிய திருத்தூதர் திருச்சபையின் கிறித்துவத்தை பின்பற்றினர்.  
ஆர்மீனியா இராச்சியத்தில் ஆர்மீனியம், கிரேக்கம், அரமேயம் மற்றும் ஈரானிய மொழிகள் பேசப்பட்டது.  

பைசாந்தியப் பேரரசு-சாசானியப் பேரரசுகளிடயே கிபி 387-இல் நடைபெற்ற போரின் முடிவில், பைசாந்திய ஆர்மீனியா என்றும், கிபி 428-இல் சாசானிய ஆர்மீனியா என்றும் பிரிக்கப்பட்டது.  

## ஆர்மீனிய இனப்படுகொலை 1915

1915 ஆம் ஆண்டு ஏப்ரல் 24 ஆம் நாள் துருக்கிய ஒட்டோமன் பேரரசினர் ஆர்மீனியக் கல்விமான்கள் மற்றும் சமூகத் தலைவர்கள் 250 பேரை கொன்ஸ்டண்டீனப்போல் நகரில் கைது செய்தனர். அதன் பின்னர் இராணுவத்தினர் மத்திய கிழக்கில் வாழ்ந்த ஆர்மீனியப் பொதுமக்களை வெளியேற்றி படுகொலை செய்யப்பட்டனர். பெரும்பான்மையான ஆர்மீனியர்கள் புலம்பெயர்ந்து தற்கால ஆர்மீனியா போன்ற நாடுகளில் வசிப்பது இப்படுகொலைகளில் இருந்து தப்பியவர்களே.  

## இதனையும் காண்க
- ஆர்மீனிய இனப்படுகொலை
- ஆர்மீனியா
# மின்பகுபொருள்

**மின்பகுபொருள்** (*electrolyte*) என்பது நீர் முதலான முனைவுப் பொருட்களில் கரைந்த நிலையில் தம்மூடு மின்னைக் கடத்துகின்ற பதார்த்தமாகும். கரைந்த நிலையில் **மின்பகுபொருள்** பதார்த்தத்தில் நேர் அயனிகளும் மறை அயனிகளும் சுயாதீனப்படுத்தப்படுவதால் அவை கரைசலில் சீராகப் பரவிக் காணப்படும். மின்முறையில் இவை நடுநிலையான பதார்த்தமாகும். இந்த கரைசலினும் ஒரு மின் அழுத்தம் பிரயோகிக்கப்படும் போது, கரைசலில் உள்ள கற்றயன்கள் (நேர் அயனிகள்) எதிர் மின்னி( இலத்திரன்) செறிவு கூடிய மின்வாயினை நோக்கி நகரும். அனயன்கள் (மறை அயனிகள்) மறை மின்னி பற்றாக்குறையான மின்வாயினை நோக்கி நகரும். கரைசலில் ஏற்படும் நேர் மின்னி, மறை மின்னிகளின் எதிரெதிர் நகர்வு மின்னோட்டத்திற்கு ஏற்ப அமையும். மின்பகுபொருள்களாக அதிக கரைதிறன் கொண்ட உப்புகள், காடிகள், காரங்கள் காணப்படும். ஹைதரசன் குளோரைட்டு முதலான சில வாயுக்களும் உயர் வெப்பநிலையிலும் தாழ்ந்த அழுத்தத்திலும் மின்பகு பொருளாகச் செயற்படும். ஏற்றம் பெற்ற தொழிற்பாட்டுக் கூட்டங்களைக் கொண்ட சில உயிரியல் (எ.கா: டி.என்.ஏ, பல்பெப்டைட்டு) மற்றும் தொகுப்புப் பல்பகுதியங்கள் ( எ.கா:பொலிஸ்ரைரீன்) என்பவற்றின் கரைசல்களும் மின்பகுபொருளாகத் தொழிற்படும். தம் கரைசல்களில் அயனாக்கமடையக் கூடிய பொருட்களான சோடியம், பொற்றாசியம், குளோரைட்டு, கால்சியம், மாக்னீசியம், மற்றும் பொசுபேற்று என்பன இத்தகைய மின்பகுபொருட்களாகும்.  

மருத்துவத் துறையில் ஒருவர் நீண்டநாட்களாக தொடரும் வாந்தி அல்லது வயிற்றோட்டம் காரணமாக அல்லது உடலுழைப்புடனான மெய்வல்லுனர் நடவடிக்கைகளில் ஈடுபடுவதால் ஏற்படும் நீரிழப்புக்கு வாய்மூல நீரிழப்பு வைத்தியத்திற்கு மின்பகுப்பு மாற்றீடுகள் வழங்கப்படுகின்றன. வணிக ரீதியிலான மின்பகுப்புக் கரைசல்கள் நோய்வாய்ப்பட்ட சிறுவர்களுக்கு வாய்மூல நீரிழப்பு மருந்துகளும், சீரொ ஓறல்(Suero Oral) மற்றும் விளையாட்டு வீரர்கள் பருக்ககூடிய சிறப்புப் பானங்களும் காணப்படுகின்றன.  

## வரலாறு

சிவன்டெ அரெனியசு 1884 இல் தனது ஆய்வறிக்கை ஒன்றில் திண்மப் பளிங்கு உப்புகள் அவை கரைக்கப்படும் போது அவற்றிலிருந்து ஏற்ற்முள்ள கூறுகளை வெளியிடும் என்பதை முன் வைத்தார். இதற்காக அவர் 1903 இல் வேதியியலுக்கான நோபல் பரிசினைப் பெற்றுக் கொண்டார்.  

அரேனியசு இங்கு விளக்கும் கரைசல் ஆக்கப்படும் போது உப்பு வெளியிடும் ஏற்றம் கொண்ட துணிக்கைகள் என்பதை மைக்கல் பரடே பல வருடங்களுக்கு முன்னரே அயனிகள் எனப் பெயரிட்டார். பரடே மின்பகுப்பின் போது அயனிகள் வெளியிடப் படுவதாக நம்பினார். ஆனால் அரேனியசு மின்னோட்டம் இல்லாத சந்தர்பத்திலும் உப்புக் கரைசலில் அயனிகள் கானப்படுவதை முன்வைத்தார். இதன் அடிப்படையில் கரைசல் ஒன்றில் நடைபெறும் வேதியியல் தாக்கம் என்பது அதன் அயனிகளுக்கிடையில் நிகழும் தாக்கம் என் இவர் காட்டினார். கொண்டவை உயர் மின்கடத்தாறு கொண்ட ஒரு வகைப் பாகுநிலை குறைந்த மின்பகுபொருளாக இருப்பதால் அதிகம் எரிபொருள் கலங்களாகப் பயன்படுகின்றன.
# சேபிள்

**ரெனா மார்லெட் லெஸ்னர்** ( ஆகஸ்ட் 8, 1967 இல் பிறந்தார்), **சேபிள்** என்று பரவலாக அழைக்கப்படுபவர், ஒரு அமெரிக்க வடிவழகி, நடிகை மற்றும் ஓய்வுபெற்ற தொழில்முறை மல்யுத்த வீரர் ஆவார் . இவர் முதன்மையாக உலக மற்போர் மகிழ்கலை நிறுவனத்தில் சேபிள் என்ற மேடைப்பெயரில் விளையாடியதன் மூலம் பரவலக அறியப்பட்டார். இவர் 1996 முதல் உலக மற்போர் மகிழ்கலை நிறுவனத்துடன் ஒப்பந்தம் செய்து மல்யுத்தப் போட்டிகளில் பங்குபெற்றார். லூனா வச்சன் மற்றும் ஜாக்குலின் ஆகியோருடன் போட்டியிட்டு இரண்டாவது உலக மற்போர் சங்க மகளிர் வாகையாளர் ஆனார் . &nbsp; பாலியல் துன்புறுத்தல் மற்றும் பாதுகாப்பற்ற வேலை நிலைமைகள் ஆகியவற்றைக் காரணம் காட்டி நிறுவனத்திற்கு எதிராக மில்லியன் கணக்கான டாலர்களை நஷ்ட ஈடாக வழங்க வேண்டும் என நிறுவனத்திற்கு எதிராக வழக்கு தொடர்ந்தார்.  

2003 ஆம் ஆண்டில், இவர் உலக மற்போர் மகிழ்கலை நிறுவனத்திற்குத் திரும்பி *டோரி வில்சனுடன்* மோதலில் ஈடுபட்டார், மேலும் வின்ஸ் மக்மஹோனின் எஜமானி என்ற மற்றொரு கதைக்களத்திலும் இவர் ஈடுபட்டார். 2004 ஆம் ஆண்டில், இவர் தனது குடும்பத்துடன் அதிக நேரம் செலவிட வேண்டும் என்ற நோக்கில் நிறுவனத்தை விட்டு வெளியேறினார். மல்யுத்தத்திற்கு வெளியே, இவர் ஒரு பாலியல் சின்னமாக கருதப்படுகிறார் மற்றும் *பிளேபாயின்* அட்டைப்படத்தில் மூன்று முறை இடம்பெற்றுள்ளார். *பசிபிக் ப்ளூ*, உள்ளிட்ட பல தொலைக்காட்சித் தொடர்களில் இவர் விருந்தினராக நடித்தார், மேலும் *கார்க்கி ரோமானோ* படத்தில் தோன்றினார்.  

## ஆரம்ப கால வாழ்க்கை
ரேனா கிரீக் புளோரிடாவின் ஜாக்சன்வில்லில் பிறந்தார். நவம்பர் 15, 1998 அன்று சர்வைவர் சீரிஸில் மகளிர் வாகையாளர் பட்டத்திற்காக நடைபெற்ற போட்டியில் சேபலிடம் தோல்வியடைந்தார். இந்த நேரத்தில், யுஎஸ்ஏ நெட்வொர்க் நிகழ்ச்சியான *பசிபிக் ப்ளூவின்* எபிசோடில் ரேனா தோன்றினார். அங்கு வின்ஸ் மற்றும் ஷேன் மக்மஹோனுக்கு அடிபணிந்த பாத்திரத்தில் நடிக்க வேண்டிய கட்டாயம் ஏற்பட்டது, ஆனால் சில காட்சிகள் மட்டுமே பொதுமக்கள் பார்வைக்கு காட்சிக்கு வைக்கப்பட்டன.
# மட் ஹார்டி

**மத்தேயு மூர் ஹார்டி** (Matthew Moore Hardy பிறப்பு: செப்டம்பர் 23, 1974) ஒரு அமெரிக்க தொழில்முறை மல்யுத்த வீரர், தற்போது உலக மற்போர் மகிழ்கலை நிறுவனம் உடன் ஒப்பந்தம் செய்து மல்யுத்தம் செய்து வருகிறார், அங்கு இவர் ஸ்மாக்டவுன் நிகழ்ச்சியில் தனது உடன் பிறந்த சகோதரர் ஜெஃப் உடன் இணைந்து செயல்படுகிறார், அங்கு இவர்கள் கூட்டாக தி ஹார்டி பாய்ஸ் என்று அழைக்கப்படுகிறார்கள் . மூன்று தனித்தனி தசாப்தங்களில் மல்யுத்தம் செய்த ஹார்டி, பல்வேறு விதமான பாங்குகள் , தன்மை மாற்றங்கள் மற்றும் சமூக ஊடகங்களைப் பயன்படுத்துவதன் மூலம் தனது புகழை தக்க வைத்துக் கொண்டார். 2002 ஆம் ஆண்டில், ஹார்டி உலக மற்போர் மகிழ்கலை நிறுவனத்தில் தனி நபராக மல்யுத்தப் போட்டிகளில் விளையாடத் துவங்கினார். 2016 ஆம் ஆண்டில் இவர் மீண்டும் மல்யுத்தப் போட்டிகளில் பங்குபெறத் துவங்கியது முதல் பல விருதுகளை பெற்றார். இதில் இரண்டாவது சிறந்த ஜிம்மிக் விருது குறிப்பிடத்தக்கது ஆகும்.  

உலக மல்யுத்த சங்கத்தின் இணை வாகையாளர் பட்டத்திற்காக நடைபெற்ற *மேஜைகள் , ஏணிகள் மற்றும் நாற்காலிகள்* போட்டிகளில் ஹார்டிஸ் சகோதரர்கள் பங்கேற்றதன் மூலமாக இவர்கள் பரவலாக அறியப்பட்டனர். மல்யுத்த வீரராக, இவர் 14 முறை உலக இணை வாகையாளர் பட்டத்தினை வென்றுள்ளார் ஆறு முறை டபிள்யு டபிள்யு எஃப் / உலக இணை வாகையாளர் பட்டம் , மூன்று முறை டபிள்யு டபிள்யு இ / ரா இணை வாகையாளர் வாகையாளர் பட்டம் , ஒரு முறை ஸ்மாக்டவுன் இணை வாகையாளர் வாகையாளர் பட்டம் , ஒரு ரோஹ் வேர்ல்ட் இணை வாகையாளர் வாகையாளர் பட்டம் , ஒரு டபிள்யூ.சி.டபிள்யூ இணை வாகையாளர் பட்டம் மற்றும் இரண்டு டி.என்.ஏ உலக இணை வாகையாளர் பட்டம் போன்ற பட்டங்களை தனது சகோதரருடன் இணைந்து பெற்ருள்ளார் . ஒற்றையர் மல்யுத்த வீரராக, ஹார்டி மூன்று முறை உலக வாகையாளர் பட்டம் வென்றுள்ளார். இரண்டு முறை டி.என்.ஏ உலக மிகுகன வாகையாளர் பட்டம் மற்றும் ஒரு ஈ.சி.டபிள்யூ வாகையாளர் பட்டத்தினை வென்றார் .  

ஹார்டி தொழில்முறை மல்யுத்த வீரர் ரெபேக்கா "ரெபி ஸ்கை" ரெய்ஸை மணந்தார், இவர்களுக்கு இரண்டு குழந்தைகள் உள்ளனர், மேக்சல் 2015 இல் பிறந்தார் மற்றும் வொல்ப்காங் க்ஸாண்டர் 2017 இல் பிறந்தார். ஹார்டியும் அவரது குடும்பத்தினரும் பெரும்பாலும் சமூக ஊடகங்களில் முன்னிலை வகிக்கின்றனர். ஹார்டி 2013 *புரோ மல்யுத்த வீரர்கள் Vs ஜோம்பிஸ்* திரைப்படத்தில் நடிகராகவே திரையில் தோன்றினார்.மற்றும் மல்யுத்தத்திற்கு வெளியே பல்வேறு தொலைக்காட்சி நிகழ்ச்சிகளில் பங்கேற்றார். " *ட்விஸ்ட் ஆஃப் ஃபேட்: தி மாட் மற்றும் ஜெஃப் ஹார்டி ஸ்டோரி* " என்ற ப்ளூ-ரே தொகுப்பிலும் இவர் இடம்பெற்றுள்ளார், மேலும் அவரது சகோதரருடன் " *தி ஹார்டி பாய்ஸ்: எக்சிஸ்ட் 2 இன்ஸ்பயர்* " போன்ற சுயசரிதைகளைதனது சகோதரருடன் இணைந்து எழுதியுள்ளார்.  

#### தி ஹார்டி பாய்ஸ் (1998-2001)
ஹார்டி சகோதரர்களுக்கு உலக மல்யுத்த சங்கத்தில் ஒப்பந்தங்கள் வழங்கப்பட்டு முன்னாள் மல்யுத்த வீரர் டோரி ஃபங்க், ஜூனியர் அகியோரிடன் பயிற்சிக்கு அனுப்பப்பட்டனர். இதனை ஹார்டி பாய்ஸ் சிறப்பாக பயன்படுத்தினர். இருவரும் மைக்கேல் ஹேஸை என்பவரை மேலாளராக தேர்ந்தெடுத்தனர்.
# இசுடசி கிப்ளர்

**இசுடசி ஆன்-மேரி கிப்ளர்** (Stacy Ann-Marie Keibler பிறப்பு: அக்டோபர் 14, 1979) ஒரு அமெரிக்க நடிகை, நடனக் கலைஞர் மற்றும் வடிவழகி, அத்துடன் முன்னாள் உற்சாகமூட்டும் பெண்மணி மற்றும் ஓய்வுபெற்ற தொழில்முறை மல்யுத்த வீரர் ஆவார், குறிப்பாக உலக சாம்பியன்ஷிப் மல்யுத்தம் மற்றும் உலக மல்யுத்த பொழுதுபோக்குகளில் கலந்துகொண்டதன் மூலம் இவர் பரவலாக அறியப்படுகிறார்.  

கீப்லர் *டான்சிங் வித் தி ஸ்டார்ஸில்* ஒரு போட்டியாளராக இருந்தார் அதன் இரண்டாம் பருவத்தில், இவர் மூன்றாவது இடத்தைப் பிடித்தார். *வாட் அபவுட் பிரையன்*, *ஜார்ஜ் லோபஸ்* மற்றும் *அக்டோபர்* ரோட் போன்ற பிற ஏபிசி தொடர்களிலும், சிபிஎஸ் சிட்காம் *ஹவ் ஐ மெட் யுவர்* மதரின் 100 வது நிகழ்ச்சியிலும் யுஎஸ்ஏ நெட்வொர்க் ஷோ நிகழ்ச்சியான *சைக் என்பதிலும் இவர் தோன்றியுள்ளார்* . கீப்லர் மாதிரியாகவும், *மாக்சிம்* மற்றும் *ஸ்டஃப்* பத்திரிகைகளில் தோன்றினார்.  

டபிள்யூ சி டபிள்யூவில் நைட்ரோ கேர்ள்ஸின் ஒருவராக தனது தொழில்முறை மல்யுத்த வாழ்க்கையைத் தொடங்கினார். 2001 ஆம் ஆண்டில் டட்லி என்பவருக்கு மேலாளராக இருந்தார்.பின்னர் ஸ்காட் ஸ்டெய்னர் என்பவருக்கும் மேலாளராக இருந்தார். 2006 ஆம் ஆண்டில் தெ ஹரிகேன் மற்றும் ரோசி ஆகியோருடன் இணைந்து விளையாடினார். அப்போது சூபர் ஸ்டேசி எனும் பெயரில் அழைக்கப்பட்டனர்.  

கீப்லர் ஒரு பாலியல் சின்னமாக கருதப்படுகிறார் மற்றும் வழக்கத்திற்கு மாறாக நீண்ட கால்களுக்கு பெயர் பெற்றவர். தனது மூன்றாவது வயதில் , மேரிலாந்தின் டண்டல்கில் உள்ள ஜீன் கெட்டல் ஸ்டுடியோ ஆஃப் டான்ஸில் கீப்லர் பாலே, ஜாஸ் மற்றும் டேப் டான்சிங் போன்ற வகுப்புகளில் கலந்துகொண்டார். இவர் தனது ஆரம்ப பள்ளிப்படிப்புக்காக ரோசடேலில் உள்ள செயின்ட் கிளெமென்ட் மேரி ஹோஃபாவர் பள்ளிக்குச் சென்றார்.1990 ஆம் ஆண்டில், ஸ்டேசி மிஸ் மேரிலேண்ட் ப்ரீ-டீன் என்ற பட்டத்தை வென்றார். தேசிய இளம் பெண் பட்டம் வென்றார். அனைத்து பெண்கள் பள்ளியான பால்டிமோர் கத்தோலிக்க உயர்நிலைப் பள்ளியில் படித்த பிறகு, டோவ்ஸன் பல்கலைக்கழகத்தில் பயின்றார், அங்கு இவர் வெகுஜன தகவல்தொடர்பு பிரிவில் கல்வி பயின்றார். இவர் ஒரு பகுதி உதவித் தொகையுடன் பல்கலைக்கழகத்தில் பயின்றார் மற்றும் 3.7 கிரேடு புள்ளி சராசரி (ஜிபிஏ) பெற்றார். *பெக்கர்* மற்றும் *லிபர்ட்டி ஹைட்ஸ்* போன்ற திரைப்படங்களிலும், சிறிய வடிவழகு வேலைகளிலும் ஈடுபட்டார் கீப்லர் 18 வயதில் பால்டிமோர் ரேவன்ஸ் கால்பந்து அணிக்கு ஒரு உற்சாகமளிக்கும் பெண்ணாக இருந்தார் .
# செண்பகத் தோப்பு அணை



**செண்பகத் தோப்பு அணை** என்பது தமிழ்நாட்டின், திருவண்ணாமலை மாவட்டத்தில், சந்தவாசல் அருகே அமைந்துள்ள ஒரு அணையாகும். ஜவ்வாது மலையிலிருந்து உருவாகும் கமண்டல நாகநதியின் குறுக்கே கட்டப்பட்டுள்ள இந்த அணையின் கட்டுமானப் பணிகள் 2001 ஆம் ஆண்டு துவக்கப்பட்டது. இதன் நீர்மட்டத்தின் உயரம் 62.32 அடியாகும். நீர் கொள்ளவு 287 மில்லியன் கன அடியாகும்.
# பிரஞ்சு உணவு

**பிரஞ்சு உணவு** (ஆங்கிலம்: French cuisine) பிரான்சு சமையல் மரபுகள் மற்றும் நடைமுறைகளை கொண்டுள்ளது. பல நூற்றாண்டுகளாக பிரெஞ்சு உணவு வகைகள், எசுப்பானியா, இத்தாலி, சுவிட்சர்லாந்து, ஜெர்மனி, அத்திலாந்திக்குப் பெருங்கடல் பகுதி மற்றும் பெல்ஜியம், போன்ற சுற்றியுள்ள பல நாடுகளின் கலாச்சாரங்களை உள்வாங்கிக் கொண்டுள்ளது. கூடுதலாக. அந்நாட்டின் நீண்ட மேற்கு கடற்கரையோரங்களில் அதன் சொந்த உணவு மரபுகளுடன் கலந்துள்ளது. பிரஞ்சு சீஸ் மற்றும் பிரஞ்சு ஒயின் ஆகியவை பிரஞ்சு உணவின் முக்கிய பகுதியாகும். அவற்றில் பல வேறுபாடுகள் மற்றும் பிராந்திய மற்றும் தேசிய அளவில் வெவ்வேறு பங்குகளை பாத்திரங்களை வகிக்கின்றன.  

14 ஆம் நூற்றாண்டில் அரச குடும்பத்தினரிடம், சமையல் பணியை மேற்கொண்ட "தெய்லெவென்ட்" ( "குய்லாம் டைரல்") என்பவர் எழுதிய "லு வயண்டியர்" என்ற முறையப் பின்பற்றி வந்துள்ளது. இது முந்தைய இடைக்கால பிரான்சு நாட்டின் தொகுப்புகள் ஆகும். பிரெஞ்சு உணவுகளை 20 ஆம் நூற்றாண்டில் அகசுடே எசுகோபியர் என்பவர் நவீனப்படுத்தினார்.  
எவ்வாறாயினும், உள்ளூர் சமையல் தன்மையில் பிரான்சின் மண்டலங்களில் காணப்படுவதை விட்டுவிட்டு, வீட்டு சமையல்காரர்களால் செயல்படுத்துவது கடினமாக கருதப்பட்டது.  

காசுட்ரோ-சுற்றுலா மற்றும் * மிச்செலின் கையேடு * ஆகியவை 20 ஆம் நூற்றாண்டில் தொடங்கி பிரெஞ்சு கிராமப்புறங்களின் பணக்கார முதலாளித்துவ மற்றும் விவசாய உணவு வகைகளுடன் மக்களை அறிமுகப்படுத்த உதவியது. பிரான்சின் தென்மேற்கில் உள்ள உணவு வகைகளில் கேஸ்கன் உணவு வகைகள் பெரும் தாக்கத்தை ஏற்படுத்தியுள்ளன. ஒரு காலத்தில் பிராந்தியத்தில் மட்டுமே காணப்பட்ட பல உணவுகள் நாடு முழுவதும் பெருகின.  

பிரெஞ்சு சமையல் பற்றிய அறிவு மேற்கத்திய உணவு வகைகளுக்கு குறிப்பிடத்தக்க பங்களிப்பை வழங்கியுள்ளது. மேற்கத்திய சமையல் பள்ளி வாரியங்கள் மற்றும் சமையல் கல்வியில் இதன் அளவுகோல்கள் பரவலாகப் பயன்படுத்தப்படுகின்றன. நவம்பர் 2010 இல், ஐக்கிய நாடுகள் கல்வி, அறிவியல், பண்பாட்டு நிறுவனத்தில் பிரெஞ்சு காஸ்ட்ரோனமி சேர்க்கப்பட்டது.  
## வரலாறு

### இடைக்காலம்

பிரெஞ்சு இடைக்கால உணவுகளில், பிரபுக்களிடையே விருந்துகள் பொதுவானவை. பல வகை உணவுகள் தயாரிக்கப்படும், ஆனால் அவை அனைத்தும் ஒரே நேரத்தில் வழங்கப்படும். உணவு பொதுவாக கையால் உண்ணப்பட்டது, கட்டைவிரல் மற்றும் இரண்டு விரல்களுக்கு இடையில் வைத்து இறைச்சிகள் வெட்டப்பட்டு பெரிய துண்டுகளாக உண்ணப்பட்டது. சுவையூட்டிகள் மிகவும் பதப்படுத்தப்பட்ட மற்றும் தடிமனாக இருந்தன, மேலும் அதிக சுவை கொண்ட கடுகுகள் பயன்படுத்தப்பட்டன. "பைஸ்" ஒரு பொதுவான விருந்து பொருளாக இருந்தது. முதன்மையாக உணவாக இல்லாமல் ஒரு அடைக்கப்பட்ட உணவாக பரிமாரப்பட்டது. மற்றும் இடைக்காலத்தின் பிற்பகுதி வரை குறுக்குவழி பை உருவாக்கப்பட்டது.  

உணவு பெரும்பாலும் இனிப்புடனே முடிவடைகிறது. இது பின்னர் நவீனமாக மாறியது. மேலும் பொதுவாக 'டிராகீஸ்' (இடைக்காலத்தில், கடினப்படுத்தப்பட்ட சர்க்கரை அல்லது தேனிலால் செய்யப்பட்ட மசாலா கட்டிகள்), பழைய சீஸ் மற்றும் மசாலா ஆகியவற்றைக் கொண்டிருந்தது.  

அக்காலத்தின் உணவுப் பொருட்கள் பருவங்கள் மற்றும் தேவாலய நாட்காட்டிக்கு ஏற்ப பெரிதும் மாறுபட்டன, மேலும் பல உணவுப் பொருட்கள் உப்பு, மசாலா, தேன் மற்றும் பிற பதப்படுத்தப்பட்டு பாதுகாக்கப்பட்டன. வசந்த காலத்தின் பிற்பகுதி, கோடை மற்றும் இலையுதிர் காலம் ஆகிய காலங்களில் அதிகம் உண்ணப்பட்டது. அதே நேரத்தில் குளிர்காலத்தில் உணவு மிகவும் குறைவாகவே இருந்தது. குளிர்காலத்தின் தொடக்கத்தில் கால்நடைகள் உபயோகபடுத்தப்பட்டன. மாட்டிறைச்சி பெரும்பாலும் உப்பிடப்பட்டது, அதே நேரத்தில் பன்றி இறைச்சி உப்பு மற்றும் தீயில் சுடப்பட்டு பாதுகாக்கப்பட்டு வந்துளது.
# சந்திரதாரி அருங்காட்சியகம்


**சந்திரதாரி அருங்காட்சியகம்** இந்தியாவில் பீகாரில் உள்ள தர்பங்கா என்னுமிடத்தில் 1957 ஆம் ஆண்டில் மாநில அரசால் நிறுவப்பட்ட அருங்காட்சியகமாகும். முதலில் இந்த அருங்காட்சியகம் மன்சரோவர் ஏரியின் கிழக்குக் கரையில் அமைந்திருந்தது. 1974 ஆம் ஆண்டில் தற்போதைய இரண்டு மாடிகளைக் கொண்ட கட்டடத்திற்கு மாற்றப்பட்டது. மதுபானியின் ஜமீன்தாராக இருந்த சந்திரதாரி சிங் என்பவருடைய தனிப்பட்ட சேகரிப்புகளைக்க் கொண்டு இந்த அருங்காட்சியகம் அமைக்கப்பட்டது.  

சந்திரந்ததாரி அருங்காட்சியகம் 7 டிசம்பர் 1957 இல் நிறுவப்பட்டது. முன்னதாக இந்த அருங்காட்சியகம் *மிதிலா அருங்காட்சியகம்* என்று அழைக்கப்பட்டது. பின்னர் இந்த அருங்காட்சியகம் மதுபனி மாவட்டத்தைச் சேர்ந்த பிரதான நன்கொடையாளரான ரந்தி தோதியைச் சேர்ந்த நிலக்கிழாரான *பாபு* சந்திரஹேரி *சிங்* பெயர் மாற்றம் பெற்றது.அவர்களிடமிருந்து பெறப்பட்ட கலைப்பொருட்கள் மற்றும் பாரம்பரிப் பொருள்களைக் கொண்டு இந்த அருங்காட்சியகம் அமைக்கப்பட்டது.  

## காட்சிப்பொருள்கள்
சந்திரதாரி அருங்காட்சியகத்தில் உள்ள 11 காட்சிக்கூடங்களில் தொல்பொருள் மற்றும் கலைப் படைப்புகள் காட்சிக்கு வைக்கப்பட்டுள்ளன. ஒவ்வொன்றும் வெவ்வேறு வகையைச் சார்ந்த கலைப்பொருட்கள் ஆகும். காட்சிப்படுத்தப்பட்டுள்ள கலைப் பொருள்களில் கண்ணாடியால் ஆன கவர்ச்சிகரமான கலைப்பொருட்கள், நெசவாளர்களின் அரிய மற்றும் அற்புதமான கலைப் படைப்புகள் மற்றும் வெவ்வேறு பாணிகளைச் சேர்ந்த அரிய சிறியவகை ஓவியங்கள் ஆகியவை அடங்கும். ஜெய்தேவின் கீத்-கோவிந்தாவை அடிப்படையாகக் கொண்ட கோபிகளுடன் உள்ள கிருஷ்ணா லீலா ஓவியம் இங்குள்ள ஓவியங்களில் மிகவும் குறிப்பிடத்தக்கதாகும். மிகச் சிறந்த காவியமான ராமாயணத்தினை விவரிக்கும் ஓவியம் இந்த அரங்கில் சிறப்பாக அமைக்கப்பட்டுள்ளது. இந்த அருங்காட்சியகத்தில் இந்திய, நேபாள மற்றும் திபெத்திய பாணியில் அமைந்த பித்தளையால் செய்யப்பட்ட சிலைகளின் அற்புதமான தொகுப்புகள் காட்சிப்படுத்தப்பட்டு உள்ளன. துர்கா, சூர்யா மற்றும் சிவபெருமானின் சிலைகள் மிகவும் கவர்ச்சிகரமானயாக உள்ளன. பௌத்தம் தொடர்பான சிலைகளும் இங்கு காட்சிக்கு வைக்கப்பட்டுள்ளன. இயற்கை வரலாறு என்ற தலைப்பில் அமைந்துள்ள கலைக்கூடப்பிரிவில் விலையுயர்ந்த கற்கள் காட்சிப்படுத்தப்பட்டுள்ளன. இந்த அருங்காட்சியகத்தில் நூலக வசதிகளும் உள்ளன. கண்ணாடி, துணி, உலோகம் போன்ற பலவாறானவற்றில் அமைந்த காவியக் கதைகள், கற்கள், போர்த் துப்பாக்கிகள் மற்றும் பிற சுவாரஸ்யமான கலைப்பொருள்கள் இங்கு காட்சிப்படுத்தப்பட்டுள்ளன. சந்திரதாரி என்பவர் அருகிலுள்ள மதுபனி என்ற நகரில் வசித்து வந்தார், அவரது குடும்பத்தினர் இந்த அருங்காட்சியகத்திற்காக அவரது சேகரிப்புகளை நன்கொடையாக வழங்கியுள்ளனர்  

இந்த அருங்காட்சியகம் பொது மக்களின் பார்வையாளர்களுக்காக காலை 10.00 மணி முதல் மாலை 4.00 மணி வரை திறந்து வைக்கப்பட்டிருக்கும். இங்கு பார்வையாளர்களிடமிருந்து எவ்வித கட்டணமும் வசூலிக்கப்படுவது இல்லை. நாட்டைச் சேர்ந்த பல பிரபலங்கள் பலர் இந்த அருங்காட்சியகத்திற்கு வந்து பார்வையிட்டுச் சென்றுள்ளனர். தர்பங்காவைச் சேர்ந்த மகாராஜா காமேஸ்வர் சிங் தனது பாரம்பரியத்தை பாதுகாத்து வந்துள்ளார். முன்னாள் பிரதமர் லால் பகதூர் சாஸ்திரி, இந்திரா காந்தி, முன்னாள் ஜனாதிபதி டாக்டர் ஜாகீர் ஹுசைன், லோக்நாயக் ஜெயப்பிரகாஷ் நாராயண் மற்றும் அவரது மனைவி பிரதிஷ்தி, முன்னாள் முதலமைச்சர் டாக்டர் ஸ்ரீகிருஷ்ணா கோ, கற்பூரி தாக்கூர், முன்னாள் ஆளுநர் டாக்டர் ஏஆர் கித்வாய், டாக்டர் எல்.பி. ஷாஹி, ஜெகன்னாத் கவுஷல், நிதீஷ் குமார் உள்ளிட்ட பெருமக்கள் இங்கு காட்சிப்படுத்தப்பட்டுள்ள 5,000 காடசிப்பொருள்களைக் கண்டுகளித்துச் சென்றுள்ளனர்.
# விரகனூர் மதகு அணை

**வைகை நீர்த்தேக்கம்** அல்லது **விரகனூர் மதகு அணை** (Viraganoor dam) என்று பெரும்பாலும் அழைக்கப்படும் இது ** வைகை ஆற்றின்** குறுக்கே கட்டப்பட்டுள்ள மூன்றாவது அணையாகும். இந்த அணையானது மதுரை நகரத்திலிருந்து 10 கி.மீ. தூரத்தில் மதுரை மற்றும் இராமநாதபுரம் இடையே உள்ள இராமேஸ்வரம் தேசிய நெடுஞ்சாலை 49 இல் அமைந்துள்ளது . இந்த அணை தமிழ்நாடு பொதுப்பணித் துறையின் (பி. டபிள்யூ. டி) பராமரிப்பில் உள்ளது. அணைக்கு அருகில் ஒரு சிறிய பூங்காவும் பராமரிக்கப்படுகிறது. அணையைச் சுற்றியுள்ள பகுதிகளில் நீர்ப்பாசன நோக்கத்திற்காகவும், குடிநீர்த் தேவைக்காகவும் நீரைப் பயன்படுத்துவதே அணையின் முக்கிய நோக்கம் ஆகும்.  

## வரலாறு
இது நிலக்கோட்டை அருகேயுள்ள பேரணை தடுப்பணைக்கும் பார்த்திபனூர் மதகு அணைக்கு இடையே வைகை ஆற்றின் மீது கட்டப்பட்ட மதகணை ஆகும். நீரைத் தேக்கி மதுரை மற்றும் சிவகங்கை மாவட்டத்தில் 87 கண்மாய்களை நிரப்பி, சுமார் 40,743 ஏக்கர் நிலம் பாசன வசதிக்காக விரகனுாரில் 1975 ஆம் ஆண்டு 18.77 லட்சம் ரூபாய் செலவில் இந்த மதகு அணை கட்டப்பட்டது. 2010 ஆம் ஆண்டு 5 கோடி மதிப்பீட்டில் *விரகனூர் மதகணைப் பூங்கா, மதுரை - மறுசீரமைப்புத் திட்டம் 2010* இன்படி தடுப்புத் தரைத் தளம் மறுசீரமைத்துப் புதுப்பிக்கப்பட்டது.  

## பாசனப் பயன்பாடு
அணையில் வலது கால்வாய்க்கு மூன்று, இடது கால்வாய்க்கு இரண்டு, இராமேஸ்வரம் நெடுஞ்சாலையில் ஆறு மற்றும் அணை குறுக்கே 18 மதகுகள் அமைத்து தண்ணீர் பகிரப்படுகிறது. வலது தலை மதகு மூலம் பிரம்பனுார், திருப்புவனம், கொந்தகை, மானாமதுரை வரை 27,080 ஏக்கர் நிலம் பாசன வசதி பெறும். இடது தலை மதகு பகுதி மூலம் சக்கிமங்கலம், சக்குடி வரை 13,662 ஏக்கர் நிலம் பாசன வசதி பெறும். மேலும் இந்த மதகு அணையில் இருந்து பார்த்திபனூர் மதகு அணை வரை 72 குடிநீர் திட்டங்களும் செயல்படுத்தப்படுகின்றன. கடந்த 2018 ஆம் ஆண்டு நவம்பர் மாதத்தில் வைகை பூர்வீகப் பாசனப் பகுதிகளுக்குப் பொதுப்பணித் துறையினரால் நீர் திறந்துவிடப்பட்டது. துவரிமான் முதல் விரகனுார் வரை 120 இடங்களில் மழைநீர் ஆற்றிற்குள் செல்வதற்காக வரத்து கால்வாய்கள் உள்ளன. ஆனால் அவை பெரும்பாலும் கழிவு நீர்க் கால்வாயாக மாறிவருகின்றன.  

## பூங்கா
அணைக்கட்டுக்கு அருகே ஏறத்தாழ மூன்றரை ஏக்கரில் இங்கு அடர்ந்த மரங்கள் சூழ்ந்த பூங்கா அமைக்கப்பட்டு, மதுரையின் முக்கியச் சுற்றுலா தலமாக இருந்தது. அணை முகப்பில் செங்கற்களால் வடிவமைக்கப்பட்ட யானை சிலை, செயற்கை நீரூற்று, ஆற்றின் குறுக்கே நடைபாதை, விளையாட்டு உபகரணங்கள், சிமெண்ட் நாற்காலிகள் போன்றவை இதன் குறிப்பிடத்தக்க அம்சங்களாகும். இங்குப் பள்ளி மாணவர்கள் கல்வி சுற்றுலா வருவர் மேலும் சினிமா படப்பிடிப்பும் நடந்துள்ளது. ஆனால் 2015 ஆம் ஆண்டு வக்கில் வைகை ஆற்றில் தண்ணீர் வரத்து குறைந்து போன நிலையில் பூங்காவின் பராமரிப்பு கைவிடப்பட்டு, முள்செடிகள் சூழ்ந்த பகுதியாகிவிட்டது. இதனை மேம்படுத்தும் பணியில் பொதுப்பணித் துறையினர் ஈடுபட்டு வருகின்றனர்.
# கண்ணமங்கலம் தொடருந்து நிலையம்


**கண்ணமங்கலம் தொடருந்து நிலையம்** (*Kannamangalam Railway Station*, நிலையக் குறியீடு:*KMM*) இந்தியாவின், தமிழ்நாட்டின், திருவண்ணாமலை மாவட்டத்தில், ஆரணி வட்டத்தில் உள்ள கண்ணமங்கலம் என்னுமிடத்தில் வேலூர் - ஆரணி - விழுப்புரம் நெடுஞ்சாலையில் அமைந்துள்ளது.  

இந்நிலையம், இந்திய ரயில்வேயின், தென்னக இரயில்வே மண்டலத்தில் உள்ள திருச்சிராப்பள்ளி கோட்டத்தின் கீழ் செயல்படுகிறது.  

## தொடருந்து சேவைகள்
இந்நிலையம், வேலூர் - ஆரணி - விழுப்புரம் நெடுஞ்சாலையில் அமைந்துள்ளது. இந்நிலையம் தென்னக இரயில்வே யின் பழைய மெயின் லைன் எனப்படும் சித்தூர், காட்பாடி, வேலூர், திருவண்ணாமலை, திருக்கோவிலூர், கடலூர் ரயில் பாதையில் உள்ளது. இப்பாதை பயணிகள் போக்குவரத்துக்கு 1889 ஆம் ஆண்டு திறக்கப்பட்டது. கண்ணமங்கலம் தொடருந்து பாதை, மின்மயமாக்கப்பட்ட தொடருந்து பாதையாகும்.  

## வெளியிணைப்புகள்
- கண்ணமங்கலம் தொடருந்து நிலையம் Indiarailinfo.
# போளூர் தொடருந்து நிலையம்



**போளூர் தொடருந்து சந்திப்பு (Polur Railway Junction)** திருவண்ணாமலை மாவட்டத்தில், கடலூர் - திருவண்ணாமலை - வேலூர் - சித்தூர் நெடுஞ்சாலையில் போளூர் நகரில் அமைந்துள்ளது.  

## ரயில் சேவைகள்

போளூர் நகரில் போளூர் தொடருந்து நிலையம் ஒன்று உள்ளது. இந்த ரயில் நிலையம் தென்னக இரயில்வே யின் பழைய மெயின் லைன் எனப்படும் சித்தூர், காட்பாடி, வேலூர், திருவண்ணாமலை, திருக்கோவிலூர், கடலூர் ரயில் பாதையில் போளூர் ரயில் நிலையம் உள்ளது. இப்பாதை பயணிகள் போக்குவரத்துக்கு 1889 ஆம் ஆண்டு திறக்கப்பட்டது. போளூர் ரயில் பாதை மின்மயமாக்க பட்ட ரயில் பாதையாகும்.  

போளூர் தொடருந்து நிலையம் வழியாக பிற நகரங்களுக்கு செல்லும் ரயில்கள்:  
- பெங்களூர்
- மும்பை
- திருப்பதி
- வேலூர்
- விழுப்புரம்
- புதுச்சேரி
# மாதிமங்கலம் ரயில் நிலையம்



**மாதிமங்கலம் ரயில் நிலையம் (Mathimangalam Railway Station)** திருவண்ணாமலை மாவட்டத்தில் வடமாதிமங்கலம் எனுமிடத்தில் ஆரணி - திருவண்ணாமலை நெடுஞ்சாலை மற்றும் வடமாதிமங்கலம் - துரிஞ்சிகுப்பம் சாலையில் அமைந்துள்ளது.  

வடமாதிமங்கலம் - துரிஞ்சிகுப்பம் சாலையில் மாதிமங்கலம் ரயில் நிலையம் ஒன்று அமைந்துள்ளது. இந்த ரயில் நிலையம் தென்னக இரயில்வே யின் பழைய மெயின் லைன் எனப்படும் சித்தூர், காட்பாடி, வேலூர், திருவண்ணாமலை, திருக்கோவிலூர், கடலூர் ரயில் பாதையில் உள்ளது. இப்பாதை பயணிகள் போக்குவரத்துக்கு 1889-ஆம் ஆண்டு திறக்கப்பட்டது. மாதிமங்கலம் ரயில் பாதை மின்மயமாக்க பட்ட ரயில் பாதையாகும்.
# மஞ்சள் தாங் மீன்


**மஞ்சள் தாங் மீன்** (Yellow tang - *சீப்ரசோமா பிளாவ்சென்சு*) என்பது அகந்தூரிடே குடும்பத்தைச் சேர்ந்த உவர் நீரில் வாழும் மீன் இனம் ஆகும். இவை மீன் தொட்டிகளில் வளர்க்கப்படும் பிரபலமான மீன் இனங்களில் ஒன்றாகும்.  

## வகைப்பாடு
1828 ஆம் ஆண்டு மஞ்சள் தாங் மீன்களை பற்றி முதன்முதலில் ஆங்கில இயற்கை ஆர்வலர் எட்வர்ட் டர்னர் பென்னட் என்பர் ஹவாய் தீவின் தொகுப்பில் இருந்து *அகாந்துரஸ் ஃபிளேவ்ஸென்ஸ்* என்று விவரித்தார். லத்தீனில் ஃபிளேவ்ஸென்ஸ் என்பது மஞ்சள் என்பதை குறிக்கும். இம்மீன்கள் சர்ஜன்மீன்களின் குடும்பத்தைச் சேர்ந்தவை.  

## உருவ அமைப்பு
முதிர்ந்த மீன்கள் 20 செ.மீ (7.9 அங்குலம்) நீளமாகவும், 1-2 செ.மீ (0.39–0.79 அங்குலம்) தடிப்மனாகவும் வளரக்கூடும். முதிர்ந்த பெண் மீனானது முதிர்ந்த ஆண் மீனை காட்டிலும் பெரிதாக வளரும். இவை மீன்கள் பிரகாசமான மஞ்சள் நிறத்தில் காணப்படும். இரவு நேரத்தில் மஞ்சள் நிறம் சற்று மங்குவதுடன் கிடைமட்டமாக இருக்கும் வெண்ணிற பட்டையுடன் பழுப்பு நிற இணைப்பு உருவாகிறது. பகல் நேரத்தில் அவை மீண்டும் பிரகாசமான மஞ்சள் நிறத்தை பெறும். ஆக்கிரமிப்பு குணமுடைய இம்மீன்கள் "இச்" எனப்படும் மீன் நோய்க்கு ஆளாகக்கூடியது. இவை தொட்டிகளில் உள்ள முருகைக் கற்களை சேதப்படுத்தக் கூடியவை. ஆண், பெண் மீன்கள் ஒரே மாதிரியாக இருப்பதுடன் இனவிருத்தியின் போது ஆண் மீன்கள் பளபளப்பாக காணப்படும். இவ்வியல்பால் அவற்றை அடையாளம் காணலாம்.  

## உணவு
மஞ்சள் தாங் மீன்கள் கடலடியில் காணப்படும் பாசிகளையும் பிற கடல் தாவரங்களையும் உணவாக உட்கொள்ளும். சிறைப்பிடிக்கப்படும் மீன்களுக்கு இறைச்சி / மீன் சார்ந்த உணவுகள் அளிக்கப்படுகின்றன. தாவரங்களை உண்ணும் மீன்களுக்கு மாமிசம் மற்றும் தாவரம் கலந்த உணவுகள் பெரும்பாலும் தீங்கு விளைவிக்கலாம் என்று சில கடல் மீன்வளத் தொழில் வல்லுநர்கள் கருதுகின்றனர். மஞ்சள் தாங் மீன்கள் கடல் ஆமைகளின் ஓடுகளில் உள்ள பாசிகளை நீக்குகின்றது.  

## வாழிடம்

மஞ்சள் தாங் மீன்கள் பசிபிக் பெருங்கடலில் ஹவாயின் மேற்கேயும் மற்றும் யப்பானில் கிழக்கில் ஆழமற்ற திட்டுக்களில் வசிக்கின்றன. மீன் வளர்ப்பிற்கான மீன்கள் பிடிக்கப்படும் இடங்களில் ஹவாய் முக்கிய இடமாகும். இங்கு மீன்வளத் தொழிலுக்கு 70%  வீதமான மஞ்சள் தாங் மீன்கள் கிடைக்கின்றன. மஞ்சள் தாங் மீன்கள் புளோரிடா சூழ உள்ள இடங்களில் பதிவு செய்யப்பட்டிருந்தாலும் அந்த இடங்கள் அவற்றின் பூர்வீகம் இடமாக கருதப்படவில்லை.  

## மீன் தொட்டிகளில்

மஞ்சள் தாங் மீன்கள் உவர் நீர் மீன் தொட்டிகளில் பொதுவாக வளர்க்கப்படுகின்றன. இவை இயற்கையான இவற்றின் வாழிடங்களில் 20 செ.மீ (8 அங்குலங்கள்) வரையிலும் வளரக் கூடும். மீன் வளர்ப்புத் துறையில் 2 அங்குலம் முதல் 4 அங்குலம் வரையான வரம்பிலும் சில இனங்கள் 6 அங்குலம் நீளத்திலும் வளரும். இயற்கையான வாழிடங்களில் இவற்றின் ஆயுட்காலம் 30 ஆண்டுகளை தாண்டலாம்.
# செஞ்சேரி

**செஞ்சேரி அல்லது செஞ்சேரி பிரிவு** என்பது தமிழ்நாட்டில் திருப்பூர் - பொள்ளாச்சி சாலையில் அமைந்துள்ள ஓர் நான்முக ரோடு சந்திப்பு ஆகும்.இது கோயம்புத்தூர் மாவட்டத்தில் பல்லடம் வட்டாரத்தில் அமைந்துள்ளது.  

## போக்குவரத்து
தினமும் நூற்றுக்கணக்கான வாகனங்கள் செல்லும் இந்த ரோட்டில் போக்குவரத்து அதிகம். இவை மட்டுமல்ல இவ்வூருக்கு *திருப்பூர் - பொள்ளாச்சி* சாலையில் பத்து நிமிடத்துக்கு ஒரு பேருந்து செல்கிறது.இவை தவிற ஈரோடு, சேலம் ஆகிய நகரங்களுக்கு நேரடி பேருந்து போக்குவரத்து உள்ளது.  

## மக்கள் தொகை
2011ம் ஆண்டு மக்கள் தொகை கணக்கெடுப்பு படி இவ்வூரில் 998 மக்கள் வசிக்கின்றனர்.இவற்றுள் ஆண்கள் 49% பெண்கள் 51%வசிக்கின்றனர்.  

## காவல் நிலையம்
பெயரளவில் சுல்தான் பேட்டை காவல் நிலையம் என்றிருந்தாலும் அதன் இருப்பிடமாக செஞ்சேரி பிரிவே உள்ளது. சுல்தான் பேட்டையில் இட வசதி இல்லாததாலும் சாலை இன்னும் சிறுவழிப் பாதையாகவே உள்ளது. இதனால் காவல் நிலையம் செஞ்சேரி பிரிவில் தொடங்கப்பட்டது. முக்கிய காரணமாக திருப்பூர் மாவட்டம் உருவாக்குவதற்கு முன்பு காமநாயக்கன்பாளையம் காவல் நிலையம் இருந்து வந்தது. பின் இப்பகுதி கோவை மாவட்டத்தில் வருவதால் பொதுமக்கள் கோரிக்கை ஏற்று **செஞ்சேரி பிரிவு காவல் நிலையம்** 2018ம் ஆண்டு தொடங்கப்பட்டது.
# இதுலிபு



**இத்லிப்** (**Idlib**) (, சிரியாவின் வடமேற்கில் அமைந்த இட்லிப் மாகாணம் மற்றும் இத்லிப் மாவட்டத்தின் நிர்வாகத் தலைநகரம் ஆகும். இது சிரியாவின் அலெப்போ நகரத்திற்கு தென்மேற்கில் 59 கி.மீ. தொலைவில் உள்ளது. இது கடல் மட்டத்திலிருந்து 500 மீட்டர் உயரத்தில் உள்ளது.  

சிரிய உள்நாட்டுப் போரின் போது இத்லிப் நகரத்தை, 2011-இல் சிரியாவின் கிளர்ச்சிப் படைகள் கைப்பற்றியது. 2017-இல் இத்லிப் நகரத்தை மீண்டும் சிரியாவின் அரசுப் படைகள் கைப்பற்றியது.  

2010 மக்கள்தொகை கணக்கெடுப்பின்படி, இத்லிப் நகர மக்கள்தொகை 1,65,000 ஆகும். மக்களில் பெரும்பான்மையோர் சுன்னி முஸ்லீம்கள் ஆவார். இருப்பினும் அரபுக் கிறித்தவர்களும் சிறுபான்மையோராக வாழ்கின்றனர்.  

இத்லிப் நகரத்தில் பண்டைய தொல்லியல் மேடுகள் உள்ளது. இங்கு கிமு 2350 காலத்திய பண்டைய எப்லா நகரம் விளங்கியது.  

## வரலாறு
கோயில்]]  
ஆர்மீனிய இராச்சியத்தினர் சிரியா மீது போர் தொடுத்து இத்லிப் நகரத்தையும் கைப்பற்றினர்.  
கிபி 64-இல் உரோமைப் பேரரசர் பாம்பே இத்லிப் நகரத்தை கைப்பற்றி சிரியாவை உரோமப் பேரரசுடன் இணைத்தார். பைசாந்தியப் பேரரசின் ஒரு பகுதியாக இருந்த இத்லிப் நகரத்தை, ஏழாம் நூற்றாண்டில் அரேபியர்கள் கைப்பற்றினர்.  

### உதுமானியப் பேரரசு
உதுமானியப் பேரரசு காலத்தில் கிபி 16 - 19-ஆம் நூற்றாண்டு வரை அலெப்போ மாகாணத்தின் ஒரு பகுதியாக இத்லிப் நகரம் விளங்கியது.  

### சிரிய உள்நாட்டுப் போர்

2011 சிரிய உள்நாட்டுப் போரின் போது சிரிய கிளர்ச்சிப் படைகள் தற்காலிகமாக இத்லிப் நகரத்தை கைப்பற்றினர். 2012-இல் மீண்டும் சிரிய அரசுப் படைகள் இத்லிப் நகரத்தை கிளர்ச்சிப் படைகளிடமிருந்து மீண்டும் கைப்பற்றியது.  

2015-இல் இசுலாமிய அரசுப் படைகள் இத்லிப் நகரத்தை கைப்பற்றினர்.  

சூன் 2019-இல் இத்லிப் நகரத்தில் பெரும் இசுலாமிய அரசுப் படைகள் களம் கொண்டுள்ளதாக அமெரிக்க அரசு அறிவித்தது.  

சூலை 2019-இல் 20,000-30,000 வீரர்கள் கொண்ட அமெரிக்கா தலைமையிலான நோட்டோ படைகள் மற்றும் குர்திஸ்தான் கூட்டணிப் படைகள் இத்லிப் நகரத்தை சுற்றி வளைத்தது.  

26 அக்டோபர் 2019-இல் அமெரிக்காவின் சிறப்பு அதிரடிப் படையினர், இத்லிப் நகரத்தின் வெளிபுறத்தில் உள்ள ஒரு பதுங்கு குழியில் பதுங்கியிருந்த இசுலாமிய அரசின் தலைவர் அபூ பக்கர் அல்-பக்தாதியை சுட்டுக் கொன்றனர்.  

## தட்பவெப்பம்
இத்லிப் நகரம் தட்பவெப்பம் கொண்ட நடுநிலக்கடல் சார் வானிலையைச் சேர்ந்தது. இந்நகரத்தில் கோடைகாலம் கடும் வெப்பம் கொண்டதாக இருக்கும். குளிர்காலத்தில் கடுமையான குளிரும், மழையும் காணப்படும்.  

## இதனையும் காண்க
- எப்லா இராச்சியம்
# மைசூர் சந்தன எண்ணெய்



**மைசூர் சந்தன எண்ணெய்** என்பது இந்தியாவின் கர்நாடகாவின் மைசூர் மாவட்டத்தில் "அரச மரம்" என்று அழைக்கப்படும் சந்தன மரத்திலிருந்து பிரித்தெடுக்கப்பட்ட ஒரு நறுமண எண்ணெய் ஆகும். இதற்காக வளர்க்கப்படும் மர இனங்கள் உலகின் மிகச் சிறந்த மர வகைகளில் ஒன்றாகக் கூறப்படுகின்றன.  

## வரலாறு
தொடக்கத்தில் முதலாம் உலகப் போருக்கு முன்பு வரை, இந்த எண்ணெய் கச்சா எண்ணையாக இந்தியாவில் பிரித்தெடுக்கப்பட்டது. மைசூர் மாவட்டத்தைச் சேர்ந்த சந்தனம் ஜெர்மனியில் வடிகட்டப்பட்டு அங்கு விற்பனை செய்யப்பட்டது. ஆனால், 1914 ஆம் ஆண்டில் முதலாம் உலகப் போர் வெடித்தபோது, கச்சா எண்ணெய் பிரித்தெடுப்பு முறையும் ஜெர்மனியில் வடிகட்டி, விற்பனை செய்யும் வழியும் வாய்புகளும் நிறுத்தப்பட்டன. இதன் விளைவாக மைசூர் அரசாங்கத்தின் கருவூலத்திற்கு வருவாய் இழப்பு ஏற்பட்டது. 1916-17ல், சந்தன மர எண்ணெயை இங்கேயே வடிகட்டுவதற்காக மைசூரில் அப்போதைய மைசூர் அரசாங்கத்தால் (இப்போது கர்நாடக அரசு) சந்தன மரத்திலிருந்து எண்ணெயை காய்ச்சி வடிக்கும் தொழிற்சாலை நிறுவப்பட்டது.  

1977 ஆம் ஆண்டில், மைசூர் மாவட்டத்தில் சுமார் 85,000 சந்தன மரங்கள் இருந்தன, மேலும் 1985-86 ஆம் ஆண்டில் சந்தன மரத்திலிருந்து பெற்ற மூலப்பொருளுக்கான உற்பத்தி ஆகும். பொருளாதாரத்திற்கு அதன் முக்கியத்துவத்தை பாதுகாக்க, அரசிதழ் வெளியீடுகளின்படி ,அன்றைய சுதேச அரசான மைசூர் மாகாண அரசு ஒரு சிறப்பு சட்டங்களையும் விதிகளையும் அறிமுகப்படுத்தியது. அதன்படி சந்தன மரமானது ஒரு "அரச மரமாக" அறிவிக்கப்பட்டது.மேலும் இதனை மாநில அரசு கட்டுப்படுத்துகிறது.  

வணிகம் தொடர்பான அறிவுசார் சொத்துரிமை ஒப்பந்தத்தின் புவியியல் குறியீட்டின் கீழ் இந்த எண்ணெய் பாதுகாப்புக்காக பதிவு செய்யப்பட்டுள்ளது. 2006 ஆம் ஆண்டில், இது இந்திய அரசாங்கத்தின் புவியியல் அடையாளச் சட்டம் 1999 இன் கீழ் "மைசூர் சந்தன எண்ணெய்" என்று பட்டியலிடப்பட்டது, இதற்கான காப்புரிமை வடிவமைப்புகள் மற்றும் வர்த்தக முத்திரைகளின் கட்டுப்பாட்டு ஜெனரலால் பதிவு செய்யப்பட்டது.  

## பயன்கள்
சந்தன மரத்தின் தண்டு மற்றும் அதன் வேர்கள் எண்ணெய் பிரித்தெடுக்கும் பணியில் பயன்படுத்தப்படுகின்றன.  

சோப்புகள், தூபங்கள், நறுமணப் பொருட்கள் மற்றும் அழகுசாதனப் பொருட்களின் உற்பத்தியில் மைசூர் சந்தன எண்ணெய் பயன்படுத்தப்படுகிறது; இது மத சடங்குகள், தோல் மற்றும் முடி சிகிச்சைக்காகவும் பிற சிகிச்சைகள் மற்றும் மருந்துகள்உற்பத்தியில் பல பயன்பாடுகளைக் கொண்டுள்ளது. சந்தன எண்ணெயில் பல வகைகள் உள்ளன, ஆனால் மைசூர் சந்தன எண்ணெய் சிறந்த ஒன்றாக கருதப்படுகிறது. மைசூர் சந்தன எண்ணெய் அல்லது தரமான உண்ணக்கூடிய எந்த தூய சந்தன எண்ணெயையும் வாய்வழியாக எடுத்துக் கொள்ளலாம். மேலும் உணவு மற்றும் மருந்து நிர்வாகக் கழகம் (FDA) வழங்கிய ஒப்புதலின்படி பொதுவாக மனித நுகர்வுக்கு சிறிய அளவில் சந்தன எண்ணெயை எடுத்துக் கொள்வது பாதுகாப்பானது. 0.001% (டூத்பிக் அளவீட்டு) அளவில் பரவலாக உணவுத் தொழிலில் பயன்படுத்தலாம். இந்தியன் சந்தன எண்ணெய் தோல் நோய்கள் மற்றும் சொரியாஸிஸ் போன்ற நாள்பட்ட தோல் அழற்சி நோய் போன்ற நோய்களுக்கு சிறந்த நிவாரணியாக விளங்குகிறது. மேலும் அமைதியான மனநிலையைத் தந்து ஆதரவை வழங்குதல் மற்றும் அதிக சதவீதத்தின் காரணமாக மனதை அமைதிப்படுத்துதல் ஆகியன இதன் பயன்களாக உள்ளன. சந்தன எண்ணெயில் உள்ல α- சாண்டலோல். நீரின் சுவையை அதிகரிக்கவும், மனதைப் புத்துணர்ச்சியுடன் வைத்திருக்கவும், சிகிச்சைக்காகவும் தரமான சந்தன எண்ணெய் ஒரு துளிக்கும் குறைவாக மினரல் வாட்டரில் சேர்க்கப்படுகிறது. சமையலில் சந்தன எண்ணெயானது ஒருசில ஆய்வுகளின் வெளிப்பாட்டிற்குப் பிறகு இணைய வழிச்சேவை மூலம் பரவலாக விற்பனை செய்யப்படுகிறது.
# அசாம் தேயிலை

**அஸ்ஸாம் தேயிலை** என்பது அதன் உற்பத்திப் பிரதேசமான இந்தியாவின் அசாம் மாநிலத்தின் பெயரால் அழைக்கப்படும் ஒரு தேயிலை ஆகும். அசாம் தேயிலை ஒரு கருப்பு தேயிலை ஆகும். அசாம் தேநீர் குறிப்பாக கேமல்லியா சினன்சிஸ் என்ற சீனத் தேயிலைச் செடியிலிருது பெறப்படுகிறது. இதே தேயிலைச் செடி பாரம்பரியமாக சீனாவின் யுன்னான் மாகாணத்திலும் பயன்படுத்தப்படுகிறது. அஸ்ஸாம் தேநீர் பெரும்பாலும் கடல் மட்டத்திற்கு நிகரான உயரட்திலோ அல்லது அதற்கருகிலோ வளர்க்கப்படுகிறது. மேலும் அதன் வடிவம், அதன் உற்சாகம், தீஞ்சுவை, அடர்வு, பிரகாசமான நிறம் ஆகியவற்றுக்குப் பெயர் பெற்றது. அசாம் தேயிலை மற்றும் அசாம் தேயிலைக் கலவைகள் கொண்ட தேயிலைகள் காலைத் தேநீர் ‘ என விற்கப்படுகின்றன. உதாரணமாக, ஐரிஷ் காலை உணவு தேநீர், ஒரு சுவையான மற்றும் வலுவான காலைத் தேநீர் ஆகும். இத்தேயிலை சிறிய அளவிலான அசாம் தேயிலை இலைகளைக் கொண்டுள்ளது.  

அசாம் மாநிலம் உலகின் தேயிலை வளரும் பகுதியில் மிகப்பெரியது ஆகும். பிரம்மபுத்ரா ஆற்றின் இருபுறமும், பங்களாதேஷ் மற்றும் மியான்மரின் எல்லையிலும் அசாம் உள்ளது. இந்தியாவின் இந்த பகுதி அதிக மழைப்பொழிவைப் பெறுகிறது. மழைக்காலத்தில், ஒரு நாளைக்கு 10 முதல் 12 அங்குலங்கள் வரை (250–300 &nbsp; மிமீ) மழைப் பொழிவு இருக்கும். பகல்நேர வெப்பநிலை சுமார் 96.8 பாரன்ஹீட் (36° C) ஆக உயர்கிறது. தீவிர ஈரப்பதம் மற்றும் வெப்பத்தின் காரணமாக பைங்குடில் விளைவு போன்ற நிலைமைகளை உருவாக்குகிறது. இந்த வெப்பமண்டல காலநிலை அசாமின் தனித்துவமான உலர் தேயிலைச் சுவையில் பங்களிக்கிறது, இந்த அம்சத்தால் இந்தத் தேநீர் நன்கு அறியப்பட்டதாகத் திகழ்கிறது.  

அசாம் தேயிலை பொதுவாக அதன் தனித்துவமான கருப்பு தேயிலைகளைக் குறிக்கிறது என்றாலும், இப்பகுதி சிறிய அளவிலான பச்சை மற்றும் வெள்ளை தேயிலைகளையும் அவற்றின் தனித்துவமான குணாதிசயங்களையும் உற்பத்தி செய்கிறது. வரலாற்று ரீதியாக, உலகின் சொந்த தேயிலைச் செடிகள் உள்ள இரண்டு பகுதிகளில் அசாம் தெற்கு சீனாவிற்கு அடுத்தபடியாக இரண்டாவது வணிகத் தேயிலை உற்பத்தி பிராந்தியம் என அழைக்கப்படுகிறது.  

ஐரோப்பாவிற்கு அஸ்ஸாம் தேயிலைச் செடி ஸ்காட்லாந்து சாகசக்காரரான ராபர்ட் புரூஸ் என்பவரால் அறிமுகமானது. அவர் 1823 ஆம் ஆண்டில் இதை அறிந்தார். இப்பிராந்தியத்தில் அவர் வணிகம் செய்யும் போது அசாமில் "காட்டுச் செடிகளாக" தேயிலைச் செடிகள் வளர்ந்து வருவதை புரூஸ் கண்டதாகக் கூறப்படுகிறது மனிராம் திவான் என்பவர் இதுகுறித்து வழிகாட்டியதோடு அவரை உள்ளுர் பழங்குடியினத் தலைவரான பெஸா காம் என்பவரிடம் அழைத்துச் சென்றார். உள்ளூர் பழங்குடியினர் (சிங்போஸ் மக்கள்) இச்செடியின் இலைகளில் இருந்து தேநீர் காய்ச்சுவதைக் கவனித்த புரூஸ், பழங்குடித் தலைவர்களுடன் இலைகள் மற்றும் விதைகளின் மாதிரிகளைச் சேகரித்து வழங்க ஏற்பாடு செய்தார், அதை அவர் அறிவியல் பூர்வமாக ஆய்வு செய்யத் திட்டமிட்டார். ராபர்ட் ப்ரூஸ் சிறிது காலங்களில் இறந்து போனதால் இச்செடி சரியாக வகைப்படுத்தப்படவில்லை. 1830 களின் முற்பகுதியில் ராபர்ட்டின் சகோதரர் சார்லஸ், அசாம் தேயிலைச் செடிகளிலிருந்து சில இலைகளை கல்கத்தாவில் உள்ள தாவரவியல் பூங்காக்களுக்கு முறையான பரிசோதனைக்கு அனுப்ப ஏற்பாடு செய்தார். அங்கு, இச்செடியானது இறுதியாக பலவிதமான பரிசோதனைக்கு உட்படுத்தப்பட்டு இது தேயிலைச்செடி அல்லது *கேமல்லியா சினென்சிஸ்* வர் *அசாமிகா என* அடையாளம் காணப்பட்டது, ஆனால் சீனத் தேயிலையிலிருந்து ( *கேமல்லியா சினென்சிஸ்* வர். *சினென்சிஸ்* ) வேறுபட்டதாகும்.
# சுவரொட்டி பிரட்டல்

**சுவரொட்டி கறி பிரட்டல்**, ஆட்டு மண்ணீரலில் (சுவரொட்டி) அதிகளவு இரும்புசத்து நிறைந்துள்ளது. குருதியில் இரும்புச்சத்து குறைந்தவர்களுக்கு இந்த ஆட்டு மண்ணீரல் எனப்படும் சுவரொட்டி கறி பிரட்டல் செய்து உண்டால் நன்மை பயக்கும்.  

## தேவையான பொருட்கள்
ஆட்டு சுவரொட்டி ஒன்று (250 கிராம்), சின்ன வெங்காயம் 100 கிராம் மற்றும் பச்சை மிளகாய் - 3  

## அரைப்பதற்கு தேவையான பொருட்கள்
தேங்காய்த்துண்டு 2, மிளகுத்தூள் ஒரு தேக்கரண்டி மற்றும் சீரகத்தூள் அரைத் தேக்கரண்டி  

## செய்முறை
அரைப்பதற்கு தேவையான பொருட்களை விழுதாக அரைத்து வைத்துக் கொள்ளவேண்டும். பின் ஆட்டு சுவரொட்டியை நன்றாக நீரில் கழுவி வைத்துக் கொள்ள வேண்டும். சின்ன வெங்காயம் மற்றும் பச்சை மிளகாயை பொடியாக நறுக்கி வைத்துக்கொள்ளவேண்டும். கடாயை அடுப்பில் வைத்து, நல்லெண்ணெயை சற்று தூக்கலாக விட்டு சூடானதும் சுத்தம் செய்த ஆட்டு சுவரொட்டியை கடாயில் போட்டு நன்கு வதக்க வேண்டும். பிறகு பொடியாக நறுக்கிய சின்ன வெங்காயம், பச்சை மிளகாயுடன் சிறிது தண்ணீர் சேர்த்து கொதிக்க வேண்டும். சிறிது வாசம் வந்ததும் அரைத்த தேங்காய், மிளகு மற்றும் சீரக விழுதை சுவரொட்டியுடன் கலந்து பச்சை வாசம் போன பிறகு இறக்கி சூடு ஆறிய பின்னர் உண்ணலாம்.
# தூயவன்

**தூயவன்** (Thooyavan இறப்பு: 11. சூலை. 1987 ) என்பவர் ( இயற்பெயர் எம். எஸ். அக்பர் ) என்பவர் தமிழ் எழுத்தாளரும், திரைப்பட தயாரிப்பாளரும் ஆவார்.  

## எழுத்துப் பணிகள்
இவர் தமிழ்நாட்டின் நாகூரைச் சேர்ந்தவர். இவரது முதல் நிறுகதையான *பூஜைக்கு வந்த மலர்* என்ற சிறுகதை முத்திரை கதையாக ஆனந்தவிகடனில் 1967இல் வெளிவந்தது. தினமணி கதிர் வார இதழில் இவர் எழுதிய *சிவப்பு ரோஜா* என்ற சிறுகதை பரிசுக்கதையாகத் தேர்ந்தெடுக்கபட்டு வெளியானது. நடிகர் மேஜர் சுந்தராஜனின் நாடகக் குழுவுக்காக *தீர்ப்பு* என்ற நாடகத்தை எழுதினார். மேலும் ஏ. வி. எம். ராஜனின் நடகக் குழவுக்காக *பால் குடம்* என்ற நாடகத்தை எழுதினார்.  

## திரைப்படத் துறையில்
இவர் கிட்டத்தட்ட 84 திரைப்படங்களுக்கு திரைக்கதை, உரையாடலை எழுதியிருக்கிறார். ஏழு திரைப்படங்களைத் தயாரித்துள்ளார். இதில் ரஜினிகாந்த் நடித்த திரைப்படங்கள் 12 ஆகும்.  

## விருதுகள்
1978இல் பலப்பரிட்சை என்ற திரைப்படத்திற்காக சிறந்த வசனகர்த்தாவுக்கான தமிழக அரசின் விருதைப் பெற்றார்.  

## குடும்பம்
இவரது மனைவி கே.ஜெய்புன்னிசா என்பவராவார் இவர் செல்வி என்ற பெயரில் சிறுகதைகளை எழுதியுள்ளார். இவர்களுக்கு 27, செப்டம்பர். 1968 இல் திருமணம் நடந்தது. இந்த இணையருக்கு பாபு தூயவன் (இக்பால்) என்ற மகனும், யாஸ்மின் என்ற மகளும் என இரு பிள்ளைகளாவர். பாபு தூயவன் திரைப்படக் கல்லூரியில் பயின்று பட்டம் பெற்று, தொலைக்காட்சித் தொடர் தயாரிப்பாளராக உள்ளார்.  

## தயாரித்த திரைப்படங்கள்
- விடியும் வரை காத்திரு
- கேள்வியும் நானே பதிலும் நானே
- வைதேகி காத்திருந்தாள்
- அன்புள்ள ரஜினிகாந்த்
- நானே ராஜா நானே மந்திரி
- தலையாட்டி பொம்மைகள்
- உள்ளம் கவர்ந்த கள்வன்

## வசனம் எழுதிய திரைப்படங்கள்
- பால் குடம்
- புதிய வாழ்க்கை
- மனிதருள் மாணிக்கம்
- திக்குத் தெரியாத காட்டில்
- முடிசூடா மன்னன்
- கல்யாணமாம் கல்யாணம்
- எங்களுக்கும் காலம் வரும்
- கிழக்கும் மேற்கும் சந்திக்கின்றன
- கோமாதா என் குலமாதா
- மாணவன்
- ஆட்டுக்கார அலமேலு
- அன்புக்கு நான் அடிமை
- தாயில்லாமல் நான் இல்லை
- தாய் மீது சத்தியம்
- தாய் வீடு
- ரங்கா
- அன்னை ஓர் ஆலயம்
- தவப்புதல்வன்
- பொல்லாதவன் 1980
- அன்புள்ள ரஜினிகாந்த்
- பணம் பெண் பாசம்
# நரலோக வீரன்

**நரலோக வீரன்** இவர் **காளிங்கராயன்**, **மணவில் கூத்தன்** என்றும் அழைப்பட்டவர் (*Naralokaviran,* மேலும் *Kalingarayan* என்றழைக்கப்படும்) சோழப் பேரரசு ஆட்சிகாலத்தில் தளபதியாக இருந்தவராவார். இவர் முதலாம் குலோத்துங்க சோழன் (1120 1070) மற்றும் அவரது வாரிசான - விக்கிரம சோழன் (1118 - 1135) ஆகியோர் காலத்தில் படைத் தளபதியாக இருந்தவர். இவர் தொண்டை நாட்டு மணவிற்கோட்டத்து அரும்பாக்கம் என்ற சிற்றூரினர் மணவிற்கோட்டத்தை ஆண்டவர். அவர் மணவில்கோட்டத்தில் பெருமளவில் நிலமாணியங்களை அளித்தார். கலிங்க நாடு (ஒடிசா) மற்றும் வட இந்தியாவின் மீது நடத்தப்பட்ட படையெடுப்புகளின் மூலம் புகழ்பெற்ற முதலாம் குலோத்துங்க சோழனின் படைத்தளபதியான கருணாகரத் தொண்டைமானைப்போல, நரலோக வீரன் தெற்கில் நடத்தப்பட்ட சோழரின் தொடர் போர்களுக்கு தலைமை தாங்கினார் மேலும் பாண்டிருக்கு எதிரான போர்களில் வெற்றிகளை ஈட்டி புகழ்பெற்றார். இவர் பொன்னம்பலக் கூத்தன், காலிங்கன், மானாவதாரன், பொற்கோயில் தொண்டைமான், நரலோகவீரன், அருளாகரன் போன்ற பல பட்டங்களைக் கொண்டிருந்தார்.  

சோழ வீரர்களை வெற்றிகரமாக வேணாட்டில் உள்ள மலைத் தொடர்களைக் கடந்து கொல்லம் துறைமுகத்திற்கு அழைத்துச் சென்றதற்காகவும் நரலோக வீரன் அறியப்படுகிறார். இதனால் பாண்டிய-சோழர்கள் வேணாட்டில் சிலகாலம் சோழ மேலாதிக்கத்தை நிறுவ முடிந்தது.  

## குடும்பம்
இவருக்கு சூரைநாயகன் என்கிற மாதவராயன் என்ற மகன் இருந்ததாக கல்வெட்டுகளில் இருந்து நமக்குத் தெரியவருகிறது. அவரும் விக்ரம சோழனின் கீழ் அதிகாரியாக பணியாற்றினார்.  

## சமயப் பணிகள்
இவர் பல கோயில்களில் திருப்பணிகளை செய்துள்ளார். அவற்றில் சில; சித்தலிங்கமடத்தில் சிவனுறையும் கற்றளி ஒன்று கட்டினார். அதைச் சுற்றிப்பிரகாரமும் ஒரு மண்டபமும் அமைத்தார். திருப்புலிவன ஈசற்கு விளக்கெரிக்க 12 கழஞ்சு பொன் அளித்தான்ர். திரிபுவனை ஈசற்கு நிலங்கள், மண்டபம், நந்தவனங்கள் இவற்றை அமைத்தார். திருப்புகலூரில் நரலோக வீரன் என்ற தன் பெயரால் மண்டபம் ஒன்று கட்டினார்.  

நரலோக வீரன் சிதம்பரம் நடராஜர் கோவிலில் செய்த பல திருப்பணிகளுக்காக அறியப்படுகிறார். இவர் இக்கோயிலில் இரண்டு பெரிய நுழைவாயில்களை கட்டுவதற்கும், கோவில் வளாகத்தினுள் உள்ள சந்நிதியை விரிவுபடுத்துவதற்குமான பொறுபை ஏற்றார். திருவிழாக்களில் ஆர்வம் காட்டிய இவர், ஊர்வலப் பாதையில் விளக்குகள் எரியச் செய்தார், விழாக்காலங்களில் தெருக்களில் நீர் தெளிக்க ஏற்பாடு செய்தார், நடராசர் பிட்சாடன யாத்திரையில் வெளிச்செல்ல ரிஷப வாகனம் ஒன்றை அமைத்தார், மற்றும் இறைவன் சிவன் ஊர்வலம் சென்று மீளலை அறிவிக்கப் பொன் ஊது குழலைச் செய்து அளித்தார். இன்னும் பல திருப்பணிகளை செய்தார்.  

நரலோக வீரனால் திருவதிகையில் புத்தருக்கு கோயில் கட்டப்படதாக கல்வெடுகள் வழியாக அறியவருகிறது.  
## கல்வெட்டுகள்
முதலாம் குலோத்துங்க சோழன் (1070 - 1120) மற்றும் அவரது வாரிசான விக்ரம சோழன் (1118 - 1135) ஆகியோரின் பல கல்வெட்டுகளில் நரலோக வீரனைப் பற்றிய குறிப்புகள் உள்ளன.
# ரம் (திரைப்படம்)



**ரம்** (Rum) என்பது 2017 ஆம் ஆண்டில் வெளிவந்த இந்திய தமிழ் மொழி திகில் திரில்லர் திரைப்படம் ஆகும். சாய் பரத் எழுதி இயக்கிய இத்திரைப்படத்தில் முன்னணி கதாப்பாத்திரத்தில் இருசிகேஷ், நரேன், சஞ்சிதா ஷெட்டி மற்றும் மியா ஆகியோர் நடித்துள்ளனர். திரைப்படத்திற்கு அனிருத் ரவிச்சந்தரின் இசையமைத்துள்ளார். இந்த படத்தின் தயாரிப்பு பணிகள் 2016 ஆம் ஆண்டின் முற்பகுதியில் தொடங்கியது. 2017 ஆம் ஆண்டு பிப்ரவரி 17 ஆம் திகதி திரைப்படம் வெளியிடப்பட்டது.  

## நடிகர்கள்
இருசிகேசு - சிவன்  

நரேன் - தாமஸ்  

சஞ்சிதா செட்டி - ரியா  

மியா - துளசி  

விவேக் - ராஜ்  

அம்சாத் கான் - நேபாளி சுரேஷ்  

அர்ஜுன் சிதம்பரம் - குரல்  

## தயாரிப்பு
இத்திரைப்படத்தின் முன் தயாரிப்பு பணிகள் 2015 ஆண்டு அக்டோபரில் தொடங்கியது. இசையமைப்பாளர் அனிருத் ரவிச்சந்தர் சாய் பாரத் இயக்கிய ரம் என்ற படத்தில் பணிபுரிவதாகவும், அவரது உறவினர் ஹிருஷிகேஷ் முக்கியக் கதாபாத்திரத்தில் நடிப்பதாகவும் தெரிவித்தார். இத்திரைப்படத்தை ஆல் இன் பிக்சர்ஸ் தயாரிப்பதாக அறிவிக்கப்பட்டது. சாய்பரத் கனடாவில் திரைப்படத்துறையில் படிப்பை முடித்த பின், திரைப்படத்தின் தயாரிப்பு தொடங்குவதற்கு மூன்று ஆண்டுகளுக்கு முன்பே திரைக்கதையை எழுதியிருந்தார். 2014 ஆம் ஆண்டில் வேலையில்லா பட்டதாரி படத்தில் துணை வேடத்தில் நடித்திருந்த இருசிகேசை ரம் படத்தில் முன்னணி வேடத்தில் நடிக்க அணுகியிருந்தார். இத் திரைப்படத்தின் முதல் தோற்ற சுவரிதழ் 2016 ஆம் ஆண்டில் சஞ்சிதா செட்டி மற்றும் மியா ஆகியோரின் புகைப்படத்துடன் வெளியிடப்பட்டது. நரேன், விவேக் மற்றும் அம்சாத் கான் ஆகியோர் இத்திரைப்படத்தில் துணை வேடங்களில் நடிப்பதாக அறிவிக்கப்பட்டது. இத்திரைப்படத்தின் தலைப்பான "ரம்" என்ற தலைப்பு பரவலாக மதுபான வகையொன்றுக்கு பயன்படுத்தப்பட்டாலும் "தீர்ப்பு" என்று பொருள்படும் ஒரு பண்டைய தமிழ் வார்த்தை என்று  வெளிப்படுத்தப்பட்டது. இப்படத்தின் படப்பிடிப்பு 2016 ஆம் ஆண்டு பிப்ரவரியில் சென்னையில் தொடங்கி 2016 ஆம் ஆண்டு சூன் மாதத்தில் நிறைவடைந்தது. 2016 ஆம் ஆண்டு மே இல் பதப்பாயில் அடர்ந்த காடுடன் கூடிய இருப்பிடமொன்றில் முகாம் அமைக்கப்பட்டு *பியோ ஃபோபிலியா* என்ற பாடல் படமாக்கப்பட்டது.  

## ஒலிப்பதிவு
திரைப்படத்திற்கு அனிருத் ரவிச்சந்திரன் இசையமைத்துள்ளார். படத்தின் ஒலிப்பதிவு உரிமையை சோனி மியூசிக் வாங்கியது. 2016 ஆம் ஆண்டில் நவம்பர் 2 அன்று சென்னை பார்க் ஹயாட்டில் நடைபெற்ற நிகழ்ச்சியில்  முன்னணி நடிகர்கள் மற்றும் குழுவினரால் இசைத் தொகுப்பு வெளியிடப்பட்டது. இந்த இசைத் தொகுப்பு வெளியிடப்பட முன்பு 2016 ஆம் ஆண்டு ஏப்ரலில் "*ஹோலா அமிகோ*" என்ற ஒற்றை பாடல் வெளியிடப்பட்டது. சகிப்புத்தன்மையை கருப்பொருளாக கொண்ட இந்த பாடலுக்காக மலேசிய பாடகரான பாலன் காஷ்மீருடன் அனிருத் பணிபுரிந்தார். இந்த பாடல் சமூக ஊடகங்களில் பிரபலமாகியது. இரண்டாவது தனிப்பாடலான "பியோபொபிலியா" செப்டம்பர் 2016 இல் வெளியிடப்பட்டது. இந்த பாடலை சிலம்பரசன் பாடியுள்ளார்.  

## வெளியீடு
விஜய் ராகவேந்திரா தயாரித்த இப்படத்தின் தமிழக திரையரங்கு ஸ்ரீ சாய் சர்க்யூட் 6000 இற்கு விற்கப்பட்டது. தயாரிப்பாளர்கள் படத்தை தமிழகம் முழுவதும் 150 திரையரங்குகளில் வெளியிட்டனர். இந்த திரைப்படம்ரதி நியூ இந்தியன் எக்ஸ்பிரஸில் இருந்து நேர்மறையான விமர்சனத்தைப் பெற்றது.
# வயநாடு காந்தகசாலா அரிசி

**வயநாடு காந்தகசாலா அரிசி** என்பது கேரள மாநிலம் வயநாடு மாவட்டத்தில் விவசாயிகளால் சாகுபடி செய்யப்படும் ஒருவகை அரிசியாகும். வயநாடு மாவட்டத்திலுள்ள பனமரம், சுல்தான் பத்தேரி, மற்றும் மனந்தவாடி ஆகிய பகுதிகளில் இந்த வகை நெல் சாகுபடி செய்யப்படுகிறது. அப்பகுதிகளி உள்ள பழங்குடி சமூகங்களின் உறுப்பினர்களால் பெரும்பாலும் பயிரிடப்படும் அரிசி வகை காந்தக சாலா அரிசி வகை ஆகும். 2010 ஆம் ஆண்டு நிலவரப்படி, காந்தகசாலா அரிசி வகை 327 ஹெக்டேர் பரப்பிலும், ஜீரகசலா அரிசி வகை 22 ஹெக்டேரிலும் பயிரிடப்படுகிறது. வயநாட்டில் பயிரிடப்படும் இரண்டு வகையான வாசனை நெல் வகைகளில் காந்தகசாலா நெல் வகையும் ஒன்றாகும். மற்றொன்று *ஜீரகசலா அரிசி*வகையாகும் . இவ்விரண்டு வகைகளும் பாஸ்மதி அரிசி மற்றும் மல்லிகை அரிசி போன்ற நறுமணமுள்ள அரிசி வகைகளுடன் போட்டியிடும் திறன் கொண்டவை என அடையாளம் காணப்பட்டுள்ளன. நோயைத் தடுக்கும் பண்புகள், அதிக ஊட்டச்சத்து மதிப்பு, சிறந்த சுவை மற்றும் சமையல் பண்புகள் காரணமாக, இந்த வகை காந்தகசாலா மற்றும் ஜீரகசாலா அரிசி வகைகள் பாரம்பரியமாக திருமண விருந்துகள் போன்ற சிறப்பு சந்தர்ப்பங்களில் சமையலுக்குப் பயன்படுத்தப்படுகின்றன.  

## வகைப்படுத்துதல்
காந்தகசாலா அரிசியை உருவாக்கிய தேசிய தாவர மரபணு வள பணியகம் (NBPGR) மற்றும் சர்வதேச தாவர மரபணு வள நிறுவனம் (IPGRI) ஆகியவை உருவாக்கிய விவரிப்புகளின் அடிப்படையில் எம்.எஸ். சுவாமிநாதன் ஆய்வு நிறுவனம் (எம்.எஸ்.எஸ்.ஆர்.எஃப்) இந்த வகை அரிசியை வகைப்படுத்தியுள்ளது. இந்த நெல்லுக்கான பண்புகளை விவரிக்க 40 க்கும் மேற்பட்ட விளக்கங்கள் பயன்படுத்தப்பட்டுள்ளன. எம்.எஸ். சுவாமிநாதன் ஆய்வு நிறுவனம் நிறுவிய, வயநாட்டின் கல்பேட்டாவில் உள்ள, சமூக வேளாண் பல்லுயிர் மையம் 1997 முதல் இந்த சிறப்பு வகை அரிசியைப் பாதுகாக்கும் முயற்சிகளில் தீவிரமாக ஈடுபட்டுள்ளது.  

## உழவர் வகைகளுக்கான சான்றிதழ்
காந்தகாசலத்தின் நெல் விதைகள், ஜீரகாசலா மற்றும் மேலும் நான்கு வகைகளுக்கு, ‘உழவர் வகைகள்’ என்ற சான்றிதழைப் பயிர்வகைகள் பாதுகாப்பு மற்றும் விவசாயிகள் உரிமைகள் ஆணையம், வேளாண் அமைச்சகம், இந்திய அரசு ஆகியவற்றின் விதிகளின் கீழ் உழவர் வகைகளாகச் சான்றிதழ் வழங்கப்பட்டது. எம்.எஸ். சுவாமிநாதன் ஆய்வு நிறுவனத்தின் சமூக வேளாண் பல்லுயிர் மையத்தின் வழிகாட்டுதலின் கீழ் வயநாட்டின் பாரம்பரிய நெல் சாகுபடியாளர்களின் சங்கமான சீட் கேரின் (விதைப் பாதுகாப்பு) முயற்சியால் இது சாத்தியமானது. தேசிய அளவில், இந்த சான்றிதழ் இதுவரை 545 வகைகளுக்கு வழங்கப்பட்டுள்ளது, ஆனால் வயநாடு அரிசி வகைகள் தனித்துவமானவை, ஏனெனில் இச்சான்றிதழ் ஒரு "உழவர் சமூகத்திற்கு" வழங்கப்பட்ட பிரிவின் கீழ் உள்ளது.  

## புவியியல் சார்ந்த குறியீடு பதிவு

ஜீரகசலா அரிசி மற்றும் காந்தகசாலா அரிசி இரண்டும் 2010 ஆம் ஆண்டில் இந்திய அரசின் புவியியல் சார்ந்த குறியீடு<nowiki/>கள் பதிவேட்டில் பதிவு செய்யப்பட்டுள்ளன. இது கேரள வேளாண் பல்கலைக்கழகம் மற்றும் வயநாடு ஜில்லா நெல்லுப்படக்க கர்ஷகா சமிதி ஆகியவற்றின் கூட்டு முயற்சியால் ஏற்பட்டது. இது வேளாண்-சுற்றுச்சூழல் நிலைமைகள், இயற்கைக் கரிம சாகுபடி முறைகள், சாகுபடிகளின் பாரம்பரிய மரபணு தயாரிப்பு மற்றும் தனித்துவமான செயலாக்க தொழில்நுட்பங்கள் ஆகியவை ஜீரகசலா மற்றும் காந்தகாசலா அரிசி வகைகளின் குறிப்பிட்ட நறுமணத்தையும் சுவையையும் உருவாக்கியுள்ளன.